Kry solank jou e-tolskyfie, sê SanralMotoriste moet solank reg maak vir die e-tolstelsel op Gautengse hoofweë deur solank e-tolskyfies aan te skaf, het Sanral versoek. Die Suid-Afrikaanse Nasionale Padagentskap (Sanral) het Sondag in ŉ verklaring gesê die e-tolstelsel tree in die nabye toekoms in werking. “Motoriste moet nie versuim om e-tolskyfies aan te skaf en vir e-tol te registreer nie,” het Vusi Mona, ŉ woordvoerder van Sanral, gesê. “Motoriste moet nie verward raak met die hofsake wat onderweg is oor die e-tolstelsel nie.” Hy het bygevoeg dat die e-tolstelsel in Gauteng nie meer regtelik betwis word nie. “Die wettigheid van ooppad-tol in Gauteng is deur die konstitusionele hof beklink toe die hof in September verlede jaar die tussentydse interdik opgehef het wat Sanral verhoed het om die e-tolstelsel in Gauteng in werking te stel,” het Mona bygevoeg. Verskeie organisasies, onder wie Cosatu, het die stelsel veroordeel. Die Bondgenootskap teen Stedelike Tol, Outa, se appélaansoek oor die stelsel word in September in Bloemfontein aangehoor. – Sapa